《题朱知事云樵图》
元代·刘崧

使君昔隐灊川曲，惯逐山樵伐云木。
一从去作宪幕宾，长忆灊川好林谷。
灊川之东山插天，中有峭壁何崭然。
寒光夜接九华雪，秀色日射峨眉烟。
褚君妙笔世稀有，为写兹图传不朽。
山气清含五粒松，江光绿浸三春柳。
长裾曳杖为何人，从以樵斧方逡巡。
层峰正隔秋浦水，仙境似与柯山邻。
山回峰转愁欲暮，斸药携琴更深去。
林路时冲虎豹过，湍崖暗激蛟龙怒。
此图此景何清奇，疑是当年亲见之。
采芝南岭去已远，濯足东涧来何迟。
只今却上青霄立，斩伐芟夷乃其职。
卷曲宜刊恶木枝，乔修要简良材植。
人生穷达焉可期，云中樵者非君谁。
会稽太守自结驷，王屋山人方看棋。
功名时来信所遇，伐木丁丁为君赋。
他年持斧绣衣行，还忆灊川卧云处。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。